
Házirend

A Házirend célja, hogy meghatározza a Terápiás Kuckóban tartózkodó és a szolgáltatásokat igénybe vevő személyek egymás közötti magatartását és azokat az alapvető szabályokat, melyek a kulturált szolgáltatói tevékenység magas színvonalon történő végzéséhez elengedhetetlen. 

1. A hatályos magyar jogszabályok és jelen Házirend betartása kötelező minden, helyszínen tartózkodó személyre nézve. A Házirend elolvasható a honlapunkon. Az időpont lefoglalásával, a szolgáltatások igénybevételével Vendégünk automatikusan elfogadja a Házirend szabályait. 

2. Kérjük Vendégeinket, hogy a Kuckó területén őrizzék meg a nyugodt hangulatot, a csendet. Kérjük, tartózkodjanak a hangos beszédtől, kiabálástól és minden egyéb hangos vagy más módon zavaró tevékenységtől (pl. zenehallgatás telefonról, ajtó becsapása stb.). Erre utaló jelölést a váró falán találnak. Tartsák tiszteletben a foglalkozáson lévő gyermekek és a várakozók nyugalmát. A terápiás szobákban folyó munkát az ajtóra helyezett világító lámpák jelzik. Ha világít, kérjük a gyermekeket is figyelmeztessék a csendes játékra. Amennyiben a foglalkozás ideje alatt nem tartózkodnak a váróban, kérjük a foglalkozás vége előtt 5 perccel érkezzenek vissza, hogy időben tudják fogadni gyermeküket. A váróban a  gyermekek csak szülő (nagyszülő, kísérő) jelenlétében tartózkodhatnak, gyermekfelügyeletet nem tudunk biztosítani. Az esetleges károk anyagi/helyreállítási költséget vonnak maguk után.
A váró méretéből adódóan lehetőség szerint egy gyermeket egy felnőtt kísérjen. Rollerek, biciklik és babakocsik tárolását a váróban nem tudjuk biztosítani.

3. Kérjük, ügyeljenek a tisztaságra. Ételt és italt fogyasztani az asztaloknál ülve lehet. Tilos azonban a fagylalt fogyasztása, valamint a dohányzás. Kérjük, ha valahol tisztasági problémát észlelnek, jelezzék azt munkatársainknak. Utcai cipővel a padlón elhelyezett piros jelig jöhetnek. Utána zokni, papucs vagy lábzsák használata kötelező. Papucsot és lábzsákot a lépcsőnél biztosítunk. Terápiás szobákba kizárólag zokniban és papucsban lehet tartózkodni. 

4. Mi minden nap rendezett és tiszta váróval várjuk a gyermekeket. Ezért kérjük, hogy Önök is ügyeljenek arra, hogy a játékok minden esetben a helyükre kerüljenek vissza, s erre figyelmeztessék a gyermekeket is. A játékokat kérjük rendeltetésüknek megfelelően használják. Használat után hiánytalanul a helyükre tegyék. Ha a játék közben valamelyik eszköz meghibásodik balesetmegelőzés céljából kérjük jelezzék az éppen ott tartózkodó terapeutának. Elsősegélynyújtási helyünk az irodában található. 

5. A terápiás szobákba gyermekek egyedül nem tartózkodhatnak. Kérjük minden esetben várják meg, amíg a terapeuták kijönnek a gyermekekért. W.C. használata csak szülői felügyelet mellett megengedett. 

6. Kérjük, a foglalkozásokra mindig időben érkezzenek. Szakembereink a gyermekeket egymás után fogadják, levegőztetést és szükség esetén fertőtlenítést végeznek ezért kiemelten fontos, hogy a megbeszélt időpontokat mindenki komolyan vegye. A pontos kezdéshez pár perccel előbbi érkezés szükséges, a tevékenységtől függően (erről a megfelelő szakemberünktől előzetes tájékoztatás kérhető). 

7. Információkérés telefonon, hétfőtől péntekig 8:00 és 12.00 óra között lehetséges, bejelentkezés kizárólag írásban a honlapon a megfelelő tevékenység kiválasztása után, vagy a repteto7875@gmail.com címen

Ünnepnapokon a Terápiás Központ minden esetben zárva tart! Ez alól terapeutáink egyedi esetekben eltérhetnek. 

8. Késés esetén fennáll a veszélye annak, hogy munkatársunk nem fogja tudni a foglalkozást végigcsinálni. Ez esetben a késés miatt a foglalkozás a tervezettnél rövidebb ideig tart. Az elmaradt rész későbbi “pótlására” nincs lehetőség.

 9. A lefoglalt időpontok áthelyezése, lemondása az alábbi szabályok figyelembevételével lehetséges, melyet az Általános Szerződési Feltételek tartalmaznak. Kérjük, hogy a szakemberekkel megkötött szerződéseket olvassák át, mert ebben eltérések lehetnek. 

Óralemondást díjmentesen életvezetési gondok miatt (konzultáció, vizsgálat, terápia) a foglalkozás előtti nap 12:00 óráig, betegség miatt –utólag orvosi igazolás bemutatása ellenében –  nincs lemondási díj. 

· Az ezt követő lemondások esetén az óradíj 50%-át számítjuk fel, ami külön kerül számlázásra.
· Lemondás hiányában az órát igénybe vettnek tekintjük, és ebben az esetben az óradíjat teljes egészében ki kell fizetni. A bérletekről lehúzunk egy alkalmat, lejárt bérlet vagy alkalmi fizetés esetében új, egyszeri számlát állítunk ki.

Tartós hiányzás esetén (egymás utáni három-négy alkalom) a foglalkozás időpontját csak helyfenntartási díj ellenében áll módunkban megtartani, melynek díja 1.500ft/ alkalom. Ellenkező esetben a várólistán szereplő következő gyermeknek adjuk át. Ez alól kivétel a kórházi tartózkodást igazoló zárójelentés vagy orvosi igazolás bemutatása.

Nyári hiányzások egyedi elbírálás alá esnek. Kérjük, hogy minden esetben egyeztessenek a terapeutájukkal!

Óralemondást telefonon, SMS-ben, Viberen, Messengeren és e-mailben is elfogadjuk. Amennyiben valaki kétszer egymás után nem jelenik meg a lefoglalt időpontban, és nem is értesíti az adott szakembert, hogy nem tud eljönni, gyermekét sajnos nem tudjuk többet elvállalni
A nem lemondott órák, vagy nem betegségből adódó hiányzások alkalomnak minősülnek.

10. Felhívjuk kedves Vendégeink figyelmét, hogy Terápiás Központunkban igénybe vett szolgáltatások fizetési kötelezettséget vonnak maguk után, hitelre vásárlást nem engedélyezünk. Áraink nem alkuképesek, de szakembereink között eltérhetnek. 
Fizetési feltételeink bérletes rendszerrel működnek, szerződés felmondás kivételével a bérletek lejártával a számlázás automatikusan történik. Árainkat minden év január elsejével az inflációnak megfelelően emeljük.


11. Az egészség számunkra is kulcsfontosságú kérdés. A többi vendég és munkatársaink egészsége érdekében kérjük, csak egészségesen vegyenek részt a gyermekek és Önök is a foglalkozásokon. Munkatársaink kötelessége, hogy fertőző betegség, vagy betegségre utaló állapotban lévő gyermeket nem látnak el. Nem vehet részt a foglalkozáson az a gyermek, aki a következő betegségre utaló tünetekkel érkezik:
· hasfájás
· hányás
· hasmenés
· hőemelkedés
· köhögés
· sűrű orrfolyás
· herpeszvírus a szájon
· tetvesség
· kötőhártya gyulladás
Amennyiben gyermeke allergiás szakorvosi igazolás ellenében a fennálló tünetek mellett (orrfújás, köhögés, hőemelkedés, hasmenés, hasfájás, szemgyulladás) részt vehet a foglalkozásokon.

12. Szakembereink előzetes engedélye nélkül a helyszíneken tilos bármilyen képi vagy hanganyagot rögzíteni.

13. A Házirend bármely pontjának megszegése esetén munkatársaink kötelesek a szabálytalan viselkedés megszüntetését kérni. Amennyiben ez a kérés nem teljesül, a szabálytalankodó személynek el kell hagynia a helyet, akár a megkezdett szolgáltatás félbeszakításával. 

14. A Házirendet az üzemeltető bármikor egyoldalúan és azonnal módosíthatja. A Házirend jelen verziója 2026. szeptember. 1 napjától lép életbe. Köszönjük Vendégeinknek, hogy házirendünk betartásával hozzájárulnak zökkenőmentes és rendezett üzletmenetünkhöz, valamint többi Vendégünk nyugalmához! 

